Marián Smerčiak

 
Marián Smerčiak (* 24. december 1970, Liptovský Mikuláš) je bývalý slovenský hokejista, ktorý hrával na pozícii obrancu. 
Je odchovancom klubu MHK 32 Liptovský Mikuláš. V 90. rokoch reprezentoval a bol členom mužstva, ktoré sa prebojovalo do hlavnej kategórie majstrovstiev sveta. V rokoch 2013 až 2017 bol trénerom klubu Gladiators Trenčín, ktorý hral v Európskej univerzitnej hokejovej lige.
Klubový hokej.
Marián Smerčiak začínal s hokejom v klube HK 32 Liptovský Mikuláš, ale premiéru v seniorskom hokeji absolvoval v drese Dukly Trenčín v sezóne 1990/91. Práve do Dukly Trenčín prestúpil z Liptovského Mikuláša. V tejto sezóne odohral za Trenčín 6 stretnutí. S klubom získal bronzové medaily. V ďalšej sezóne sa stal už stabilným členom A mužstva Dukly Trenčín. Táto sezóna bola pre Duklu Trenčín ešte úspešnejšia. Marián Smerčiak získal s klubom majstrovský titul. O sezónu neskôr skončil s Duklou Trenčín opäť na treťom mieste. 
V sezóne 1993/94 si svojimi výkonmi vybojoval aj reprezentačný dres. Práve v tejto sezóne nastúpil za reprezentáciu Slovenska na Zimných Olympijských Hrách v Lillehammeri, kde nastúpil v 8 zápasoch a tiež na Majstrovstvách Sveta v C kategórii, ktoré sa hrali na Slovensku v mestách Poprad a Spišská Nová Ves, kde odohral 6 stretnutí. Slovensko na týchto MS v C kategórii postúpilo o kategóriu vyššie. Na klubovej úrovni získal s Duklou Trenčín historicky prvý majstrovský titul v slovenskej extralige. Bola to prvá sezóna slovenskej extraligy po rozdelení Československa. O sezónu neskôr nastúpil na Majstrovstvách Sveta B kategórie, ktoré sa tiež konali na Slovensku, tentoraz v Bratislave kde si pripísal ďalších 7 štartov v reprezentačnom drese. Aj na tomto šampionáte si Slovensko vybojovalo postup, tentoraz už do elitnej A kategórie majstrovstiev sveta. Na klubovej úrovni získal s Duklou Trenčín strieborné medaily, keď Trenčín podľahol vo finále klubu HC Košice 0:3 na zápasy. 
O ďalšiu sezónu neskôr už nastúpil v reprezentácii Slovenska na Majstrovstvách Sveta A kategórie, kde nastúpil na 5 stretnutí. V tejto sezóne si pripísal aj jeden reprezentačný štart na Svetovom pohári, ktorý sa konal v kanadskom Montreale. V extralige opäť získal s Trenčínom striebro, keď Dukla Trenčín opätovne podľahla vo finále extraligy klubu HC Košice 1:4 na zápasy.
V nasledujúcej sezóne už s Duklou Trenčín získal titul, keď vo finále extraligy zvíťazili nad HC Košice 3:1 na zápasy. V drese Dukly Trenčín hrával do sezóny 1999/2000. V tej poslednej získal s Trenčínom bronzovú medailu, keď v sérii o tretie miesto Dukla Trenčín zvíťazila nad tímom ŠKP PS Poprad 2:0 na zápasy. V jej drese odohral 392 stretnutí v základnej časti. V sezóne 2000/01 sa prvýkrát objavil v Extralige v drese HK 32 Liptovský Mikuláš, čiže v klube kde s hokejom začínal. V klube sa stál najproduktívnejším obrancom po základnej časti. Po sezóne sa opäť vrátil do Trenčína, ale len na jednu sezónu. Ďalšiu sezónu začal opäť v rodnom Liptovskom Mikuláši odkiaľ po 47 zápasoch prestúpil do Slovana Bratislava, kde dohral sezónu. So Slovanom Bratislava získal majstrovský titul, keď vo finále extraligy zdolal tím HC Košice 4:0 na zápasy. &lt;br&gt;
V sezóne 2003/04 podpísal prvé zahraničné angažmán s anglickým klubom Guildford Flames, kde strávil 4 sezóny. Hneď v prvej sezóne získal s klubom titul. Titul získal s klubom aj v sezóne 2005/06. V tejto sezóne bol najproduktívnejším obrancom v klube.
Sezónu 2007/08 odohral v klube Rostocker EC v nemeckej Oberlige, tretej najvyššej súťaži. Po jednej sezóne v Nemecku sa vrátil na slovenský ľad, keď podpísal zmluvu s klubom 1. hokejovej ligy HK Spišská Nová Ves. Nový ročník začal tiež v Spišskej Novej Vsi. Počas sezóny si ešte zahral vo dvoch zápasoch Extraligu za Duklu Trenčín a sezónu dohral v 1. hokejovej lige v drese klubu HK 95 Považská Bystrica. V novom ročníku odohral základnú časť ešte v drese Považskej Bystrice, ale play-off už odohral v drese MHK 32 Liptovský Mikuláš. Sezónu 2011/12 opäť hrával v 1. hokejovej lige za klub HK 95 Považská Bystrica. Sezónu 2012/13 nehral. Pred sezónou 2013/14 sa ešte vrátil na jednu sezónu k aktívnej činnosti, keď podpísal zmluvu s klubom 2. hokejovej ligy MHK Dubnica nad Váhom. Za MHK Dubnica nastúpil v 2.hokejovej lige na 12 stretnutí a následne ukončil kariéru.
Reprezentačná kariéra.
Za odohral celkovo 90 zápasov, v ktorých strelil 8 gólov.